આ પ્રશ્નના ઉત્તર રૂપે અમને સુઝ્યું કે અન્ય ભાષાઓમાં સાહિત્યના સ્રોતના સંગ્રહ માટે વિકિસોર્સ અસ્તિત્વમાં છે. જેમ વિકિપીડિયા એ વિકિ + એન્સાયક્લોપીડિયા, એ રીતે વિકિ + (લિટરેચરનો) સોર્સ એટલે વિકિસોર્સ. વિકિ શબ્દ મૂળ હવાઈયન ભાષાનો શબ્દ છે, જેનો અર્થ થાય છે મૂક્ત, મફત. એ શબ્દ સોફ્ટવેરની દુનિયામાં ઘણાં વર્ષોથી વપરાતો હતો. વિકિપીડિયા બન્યું તે પહેલાં પણ. એ સોફ્ટવેર જગતમાં વપરાતો શબ્દ લઈને જ વિકિપીડિયા શબ્દ બનાવ્યો હતો. વિકિપીડિયા જેમ મૂક્ત/મફત જ્ઞાનકોશ છે એમ જ એના જેવી બીજી પણ ઘણી વિકિ સાઇટ્સ છે, જેમ કે વિકિસોર્સ (ગુજરાતીમાં વિકિસ્રોત), વિક્શનરી (ડિક્શનરી-શબ્દકોશ), વિકિઉક્તિ (વિકિક્વોટ), વગેરે. આમ એ ભજનોના માધ્યમથી અમને ગુજરાતીમાં વિકિસ્રોત બનાવવાની પ્રેરણા મળી. અંગ્રેજી અને અન્ય ઘણી ભાષાઓમાં એમનું અલાયદું વિકિસોર્સ હતું જ. ગુજરાતી માટે પણ હતું, પરંતુ તે સામૂહિક વિકિસોર્સમાં જ્યાં અનેક ભાષાઓનું સાહિત્ય હોય. ગુજરાતી વિકિપીડિયા gu.wikipedia.org એમ લખવાથી અને અંગ્રેજી વિકિપીડિયા en.wikipedia.org લખવાથી ખૂલે છે, આમાં gu અને en એ ભાષાસંજ્ઞા છે જે વેબ એડ્રેસમાં સબડોમેન તરીકે વપરાય છે. આમ અમારે વિકિસ્રોત માટે પણ અમારું પોતાનું ઠેકાણું જોઈતું હતું, જે guથી શરૂ થતું હોય. મેં કહ્યું કે વિકિપીડિયાનું નિયમન કરતી કોઈ સંસ્થા ઓફિસ કે પેઢી નથી. પણ વિકિપીડિયા, વિકિસ્રોત, વિક્શનરી, વગેરે વેબસાઇટો ચલાવવા અને તેનું સંચાલન કરવા માટે તો સંસ્થા છે જે આર્થિક ખર્ચાઓ કરે. આ સંસ્થાનું નામ છે વિકિમીડિયા ફાઉન્ડેશન. હવે જ્યારે આપણે gu.wikisource.org નામે અલાયદું ગુજરાતી સબડોમેન માંગીએ ત્યારે આ ફાઉન્ડેશને આર્થિક મૂલ્યાંકન કરવું પડે કે અમારી પાસે એવું સભ્યબળ છે જે એ વિકિસ્રોતને આગળ વધારી શકશે અને એને જીવંત રાખી શકશે? એ માટે એમના ઘણા નિયમો છે, જેને અમારે અનુસરવા પડે અને એમની માંગણીઓ સંતોષવી પડે. આ માંગણીઓ નીતિ વિષયક હોય, જેમ કે બધા જ સંદેશાઓનું ભાષાંતર થયેલું હોવું જોઈએ, અમુક સંખ્યામાં સાહિત્ય તૈયાર હોવું જોઈએ, અમુક સંખ્યામાં સભ્યો હોવા જોઈએ જે સક્રિય હોય, વગેરે. સૌથી મોટી જરૂરિયાત હતી આખી વેબસાઇટ ગુજરાતીમાં તૈયાર કરવાનું. જેમ તમે કોઈ વેબસાઇટ પર જાવ તો ત્યાં Homepage, save, print, વગેરે સંદેશા/બટનો અંગ્રેજીમાં દેખાય. પરંતુ જો હું ગુજરાતી વેબસાઇટ બનાવું તો એ વાંચનારા ગુજરાતી લોકોને અંગ્રેજી આવડવું જરૂરી નથી માટે એમને આ શબ્દોનું ભાષાંતર દર્શાવવું ઘણું અગત્યનું બની રહે. અમે થોડા સભ્યોએ ભેગા મળીને આવા આઠ-નવ હજાર શબ્દોનું ગુજરાતીમાં ભાષાંતર કર્યું જેથી વિકિપીડિયા કે વિકિસ્રોતમાં તમને બધા જ સંદેશા, બટનો, એરર કોડ બધું જ ગુજરાતીમાં વંચાય.